Na temelju članka 15. stavka 2. Zakona o javnoj nabavi („Narodne novine“ broj 120/16) i članka 55. Statuta , Školski odbor Osnovne škole Josipa Jurja Strossmayera, Đurđenovac na svojoj sjednici dana 22.04.2020.god. donosi

**PRAVILNIK O PROVEDBI POSTUPAKA JEDNOSTAVNE NABAVE**

**OPĆE ODREDBE**

Članak 1.

Ovim se Pravilnikom uređuje postupak koji će provesti Osnovna škola Josipa Jurja Strossmayera, Đurđenovac (u daljnjem tekstu : Naručitelj) prije stvaranja ugovornog odnosa za nabavu robe i/ili usluga, procijenjene vrijednosti manje od 200.000,00 kn te za nabavu radova procijenjene vrijednosti manje od 500.000,00 kuna (u daljem tekstu: jednostavna nabava) za koju se sukladno članku 12. stavku 1. točki 1. Zakona o javnoj nabavi ne primjenjuje Zakon o javnoj nabavi.

**POKRETANJE POSTUPKA JAVNE NABAVE**

Članak 2.

Postupak jednostavne nabave pokreće se zahtjevom za nabavu koji se upućuje ravnatelju.

Članak 3.

Procijenjena vrijednost nabave predmeta nabave mora biti valjano određena u trenutku postupka javne nabave, ukoliko je primjenjivo. Izračunavanje procijenjene vrijednosti nabave, temelji se na ukupnom iznosu bez poreza na dodanu vrijednost (PDV).

Članak 4.

Postupak jednostavne nabave pokreće se pod uvjetom da su planirana i osigurana financijska sredstva za predmet nabave i da je procijenjena vrijednost ( bez PDV-a) 20.000,00 kn ili viša te je obuhvaćena planom javne nabave za proračunsku godinu.

**POSTUPAK JEDNOSATAVNE NABAVE PROCIJENJENE VRIJEDNOSTI MANJE OD 20.000,00 KN**

Članak 5.

Nabavu roba, radova i usluga procijenjene vrijednosti jednako ili manje od 200,00 kuna obavljat će se po potrebi i plaćanjem u gotovini.

Nabavu radova, roba i usluga procijenjene vrijednosti veće od 200,00 kn, a manje od 20.000, kn, Naručitelj provodi izdavanjem narudžbenice jednom gospodarskom subjektu. Narudžbenice potpisuju: osoba koja je inicirala nabavu, osoba koja je izradila narudžbenicu i odgovorna osoba Naručitelja, tj. Ravnatelj i ona sadrži sve bitne elemente ugovora.

**POSTUPAK JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 20.000,00 KN, A MANJE OD 200.000,00 KN ZA ROBE I USLUGE, ODNOSNO MANJE OD 500.000,00 KN ZA RADOVE**

Članak 6.

Za nabavu radova, roba i usluga procijenjene vrijednosti jednake ili veće od 20.000,00 kn, a manje ili jednake od 200.000,00 kn Naručitelj je dužan zatražiti 3 ponude gospodarskog subjekta, no ovisno o prirodi predmeta nabave, razini tržišnog natjecanja, odnosno potreba Naručitelja može prikupiti i ponudu samo jednog gospodarskog subjekta.

Naručitelj nabavu provodi izdavanjem narudžbenice gospodarskom subjektu, a ovisno o predmetu nabave moguće je i sklopiti ugovor (npr. kod mjesečnih nabava…)

Članak 7.

Kod postupaka jednostavne nabave procijenjene vrijednosti veće od 200.000,00 kuna, a manje od 500.000,00 kn za radove, Naručitelj objavljuje poziv za dostavu ponuda na svojim internetskim stranicama osim ako to nije moguće zbog zakonskih ili drugih pravila ili ako se radi o ponuditelju s isključivim pravima.

**SADRŽAJ POZIVA ZA DOSTAVU PONUDA**

Članak 8.

Poziv za dostavu ponuda sadrži: podatke o Naručitelju, opis predmeta nabave i tehničke specifikacije, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti i rok za dostavu ponude (datum i vrijeme), način dostavljanja ponuda, adresu na kojoj se može preuzeti dodatna dokumentacija ako je potrebno, kontakt osobu, broj telefona i adresu elektroničke pošte.

**NAČIN I ROK DOSTAVE**

Članak 9.

Način dostave ponude određuje se u pozivu za dostavu ponuda.

Rok za dostavu ponuda ne smije biti duži od 10 od dana upućivanja poziva za dostavu ponuda te se u svakom pozivu navodi točan datum i vrijeme isteka roka za dostavu ponuda.

Članak 10.

Troškovnik ili specifikacija roba, usluga i radova koje izrađuje Naručitelj u pozivu za dostavu ponuda sastoji se od jedne stavke ili više stavki.

Ponuditelji su obvezni ispuniti sve stavke troškovnika ili specifikacije.

Članak 11.

Naručitelj u postupku jednostavne nabave može od gospodarskih subjekata tražiti slijedeće vrste jamstva:

1. Jamstvo za uredno ispunjenje ugovora za slučaj povrede ugovornih obveza
2. Jamstvo za otklanjanje nedostataka u jamstvenom roku

Članak 12.

Svaka pravodobno dostavljena ponuda upisuje se u upisnik o zaprimanju ponuda te dobiva redni broj prema redoslijedu zaprimanja. Upisnik je sastavni dio zapisnika o pregledu i ocjeni ponuda.

Na omotnici ponude naznačuje se datum i vrijeme zaprimanja te redni broj ponude prema redoslijedu zaprimanja. Ponuda dostavljena nakon isteka roka za dostavu ponuda ne upisuje se u upisnik o zaprimanju ponuda, ali se evidentira kod Naručitelja kao zakašnjela ponuda, obilježava se kao zakašnjela te neotvorena vraća pošiljatelju bez odgode.

Do trenutka otvaranja ponuda nije dopušteno davanje informacija o zaprimljenim ponudama.

Upisnik o zaprimanju ponuda i ponude ne smiju biti dostupne neovlaštenim osobama.

Članak 13.

Ponuda je izjava volje ponuditelja da isporuči robu, pruži usluge ili izvede radove sukladno uvjetima i zahtjevima navedenim u pozivu za dostavu ponuda.

Članak 14.

Ponuditelj izražava cijenu ponude u kunama.

U cijenu ponude bez poreza na dodanu vrijednost moraju biti uračunati svi troškovi i popusti.

Članak 15.

Ponude se dostavljaju u zatvorenim omotnicama s naznakom: naziva Naručitelja, naziva ponuditelja, evidencijskog broja nabave i oznake „ne otvaraj“.

Ponuditelj može do isteka roka za dostavu ponuda dostaviti izmjenu i/ili dopunu ponude.

Izmjena i/ili dopuna ponude dostavlja se na isti način kao i osnovna ponuda s obveznom naznakom da se radi o izmjeni i/ili dopuni.

**OTVARANJE, PREGLED I OCJENA PONUDE**

Članak 16.

Po isteku roka određenog u Pozivu za dostavu ponuda, ovlašteni predstavnici Naručitelja u sastavu ravnatelj i dva ovlaštena predstavnika Naručitelja, otvaraju pristigle ponude neposredno nakon isteka roka za dostavu ponuda, prema redoslijedu zaprimanja ponuda.

Otvaranje ponuda u postupcima jednostavne nabave nije javno.

Članak 17.

Postupak pregleda i ocjena ponuda obavljaju ovlaštene osobe Naručitelja. Ovlašteni predstavnici Naručitelja pregledavaju i ocjenjuju ponude na temelju uvjeta i zahtjeva iz poziva za dostavu ponuda.

Pregled i ocjena ponuda tajni su do donošenja obavijesti naručitelja.

O postupku pregleda i ocjene sastavlja se zapisnik.

U postupku pregleda i ocjene ponuda, ovlašteni predstavnici Naručitelja slijedećim redoslijedom provjeravaju valjanost ponude:

1. ispunjenje zahtjeva vezanih za opis predmeta nabave i tehničke specifikacije,
2. računsku ispravnost ponude

Članak 18.

Kriterij za odabir ponude je ekonomski najpovoljnija ponuda.

Članak 19.

Nepravilna ponuda je ponuda koja nije sukladna dokumentaciji o nabavi – pozivu za dostavu ponuda ili je primljena izvan roka za dostavu ponuda ili je Naručitelj utvrdio da je cijena izrazito niska ili se radi o ponudi ponuditelja koji nije ponudio ispravak računske pogreške.

Neprihvatljiva ponuda je ponuda čija cijena prelazi planirana odnosno osigurana novčana sredstva Naručitelja za nabavu ili ponuda ponuditelja koji ne ispunjava kriterije za kvalitativan odabir.

Neprikladna ponuda je ponuda koja u cijelosti ne odgovara potrebama Naručitelja u opisu predmeta nabave i tehničkim specifikacijama i bez značajnih izmjena ne može zadovoljiti potrebe i zahtjeve iz poziva za dostavu ponuda.

Članak 20.

Ako je u ponudi iskazana neuobičajeno niska cijena ponude ili neuobičajeno niska pojedina jedinična cijena što dovodi u sumnju mogućnost isporuke robe, izvođenja radova ili pružanja usluga koji su predmet nabave Naručitelj može odbiti i takvu ponudu.

Članak 21.

Naručitelj je obvezan na osnovi rezultata pregleda i ocjene ponuda odbiti:

1. ponudu koja nije cjelovita,
2. ponudu čija je cijena veća od procijenjene vrijednosti predmeta nabave,
3. ponudu koja je suprotna odredbama poziva za dostavu ponuda,
4. ponudu u kojoj cijena nije iskazana u apsolutnom iznosu
5. ponudu nepozvanog gospodarskog subjekta
6. ponudu ponuditelja koji unutar postavljenog roka nije dao zatraženo objašnjenje ili njegovo objašnjenje nije za naručitelja prihvatljivo.

Članak 22.

Naručitelj može poništiti postupak jednostavne nabave ako:

1. postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije i
2. postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su bile poznate prije.

Naručitelj je obvezan poništiti postupak jednostavne nabave ako:

1. nije pristigla nijedna ponuda i
2. nakon odbijanja ponude ne preostane ni jedna valjana ponuda.

**DONOŠENJE OBAVIJESTI O ODABIRU ILI PONIŠTENJU**

Članak 23.

Naručitelj na osnovi rezultata pregleda i ocjene ponuda donosi Obavijest o odabiru najpovoljnije ponude koja se temelji na kriteriju ekonomski najprihvatljivije ponude, a ako postoje razlozi za poništenje postupka jednostavne nabave Naručitelj bez odgode donosi Obavijest o poništenju postupka jednostavne nabave.

Članak 24.

Obavijest o odabiru najpovoljnije ponude ili Obavijest o poništenju postupka naručitelj će dostaviti svakom ponuditelju na dokaziv način. (dostavnica, potvrda e-mailom, objavom na internetskim stranicama naručitelja.)

Članak 25.

Rok za donošenje obavijesti o odabiru najpovoljnije ponude ili obavijesti o poništenju postupka jednostavne nabave je 8 dana od isteka roka za dostavu ponuda te će se nakon toga pristupiti sklapanju ugovora o nabavi.

Na obavijesti o odabiru ili poništenju postupka nije dopuštena žalba.

**SKLAPANJE UGOVORA O NABAVI**

Članak 26.

Nakon odabira najpovoljnije ponude potpisuje se ugovor ili izdaje narudžbenica koja sadrži sve bitne elemente ugovora.

Za procijenjene vrijednosti veće od 20.000,00 kn, ali manje od 200.000,00 može se izdati narudžbenica ili sastaviti ugovor.

Za procijenjene vrijednosti radova iznad 200.000,00 kn sastavlja se ugovor o izvođenju radova.

**ZAVRŠNE ODREDBE**

Članak 27.

Ovaj Pravilnik kao i sve njegove daljnje izmjene i dopune, objavljuje se na internetskim stranicama Naručitelja.

Članak 28.

Ovaj Pravilnik stupa na snagu danom donošenja od kada se i primjenjuje .

KLASA: 406-01/20-01/01

URBROJ:2149-08-20-01

U Đurđenovcu, 22.04.2020.god.

PREDSJEDNICA ŠKOLSKOG ODBORA :

Kristina Mihalčić,prof.

Ovaj Pravilnik objavljen je na internetskoj stranici Škole, te na oglasnoj ploči Škole dana 23.04.2020. godine .

RAVNATELJICA:Martina Pavlić,prof.

(u.z. Toni Markotić,prof.)